Bekendstelling: XC40 dalk Volvo se ridder op ŉ wit perdDie nuwe Volvo XC40 (Foto: Volvo) Volvo bou tans asemrowende karre. Bitter mooi, met fantastiese afwerkings en veiligheidstelsels. Ongelukkig is hul nuwevoertuigverkoopsyfers nie waffers nie. Oor die afgelope vier maande, Desember tot Maart, het Volvo ŉ gemiddeld van 129 voertuie per maand verkoop. Ek glo dat die Volvo XC40 die vermoë het om dubbel daai syfers te laat verkoop net op dié model. Welkom aan die splinternuwe Volvo XC40. Dit is ŉ kompakte sportnutsvoertuig – dink Volkswagen Tiguan. Daar het in Maart 2018 525 Tiguans verkoop. Ek dink die Volvo XC40 is ŉ puik mededinger vir die Tiguan, op alle vlakke – van prys tot spesifikasie. Die nuwe XC40 ontleen baie van sy tegnologieë aan sy groter XC60- en XC90-boeties. Die buiteruim is eg Volvo en mens sien die Skandinawiese invloed van ŉ myl ver. Mens weet ook dadelik dat dit ŉ Volvo is, en dit is geensins ŉ slegte ding nie. Die nuwe Volvo XC40 (Foto: Volvo) Die binneruim is waar dinge baie spesiaal raak. Die verpakking is regtigwaar slim. Luidsprekers is agter die paneelbord ingeskuif, en dit laat reusestoorplek in die deurkaarte waar mens skootrekenaars en so aan kan bêre. Die inligtingskerm van die groter Volvo’s is net só oorgedra na die XC40. Dit vat ŉ paar minute en dan is mens gekonfyt met die stelsel. Van die knoppies in die binneruim, soos dié op die lugopenings, is van die mooiste aluminium gemaak en die aksie voel uiters luuks met ŉ bevredigende klikgeluid as mens dit oop- en toedraai. Die beenruimte vir agterste passasiers is indrukwekkend vir dié segment en die kattebak ruim. As mens die sitplekke se rugleunings platslaan, word die kattebakvloer heeltemal plat en bied dan 1 336 ℓ-spasie. Volvo Vision sê dat daar teen 2020 niemand erg beseer of tot sterwe sal kom in ŉ ongeluk in ŉ nuwe Volvo-produk nie. Ek het ondervinding met Volvo se magdom veiligheidstelsels, en almal werk puik. Die XC40 het slim nuwe parkeringtegnologie en truratkamera met kruisverkeerwaarskuwing. Dit werk regtig lekker as mens uit blinde opritte of parkerings terugstoot. Die nuwe Volvo XC40 (Foto: Volvo) Die nuwe XC40-reeks is lekker wyd en omvattend. Daar is verskeie enjins, ratkaste en voor- of allewielaandrywing. Die T3 is ŉ nuwe driesilinderturbopetrolenjin wat 115 kW en 265 Nm bied. Dit is die intreemodel met ŉ handrat en voorwielaandrywing. Ons het nog nie met dié enjin gery nie – maar glo dit gaan puik brandstofverbruik bied. Die twee enjins wat ons by die bekendstelling ervaar het, is D4 en T5. D4 bied 140 kW en 400 Nm en 5.1 ℓ/100 km. Die T5 bied 185 kW en 350 Nm met 7.2 ℓ/100 km. My gunsteling is die D4. Ek glo dit bied oorgenoeg krag én goeie brandstofverbruik. Ek voorspel baie goeie dinge vir Volvo en die XC40. Ons sal probeer om vir die indiepteresensie ons hande op die T3-model te kry. Bewys jouself ŉ guns – gaan toetsbestuur een, en neem jou tjekboek saam. Jy kan jou eie XC40 op verskeie maniere verpersoonlik met kleurskemas, en verskeie kleure aan die binneruim. Om jou eie XC40 te bou – klik hier. Die reeks lyk só: Dié pryse sluit CO2-belasting in. Die reeks word gedek deur ŉ 5 jaar/100 000 km-waarborg en omvattende instandhoudingsplan.